
Kommunedirektørens innstilling
Det anbefales ikke at Porsgrunn kommune engasjerer seg i prosjektet Teaterparken som medeier, men at kommunes nåværende rolle som tilskuddsyter og samarbeidspartner videreføres. 


SAKSUTREDNING
Bakgrunn for saken
VEDLEGG (som ligger i linken)
Sak 53/23: Grenland Friteater - Teaterparken - Søknad om tilskudd til investering 
Sak 21/25: Grenland Friteater . Teaterparken - Søknad om investeringstilskudd
Møteplan - Innsyn - Porsgrunn kommune
I forbindelse med Bystyret sin behandling av sak 166/25 “Porsgrunn kommune budsjett 2026 – Handlingsprogram 2026 – 29” (arkivsak 25/13304) ble følgende verbalforslag vedtatt: 
Verbalforslag 15 Eierandel i Teaterparken 
I forbindelse med investering til Grenland Friteater bes det om en sak som belyser fordeler og ulemper ved å gå inn på eiersiden i den nye teaterparken. 
Dette verbalforslaget ble fremmet med bakgrunn i at det i løpet av behandlingen av Handlingsprogram for 2026 – 29 ble lagt inn kr 20 mill i investeringsmidler fordelt med kr 10 mill i 2027 og kr 10 mill i 2028. 
Kort historikk 
Grenland Friteater har over flere år arbeidet med etableringen av Teaterparken, et nasjonalt kompetansesenter for fri scenekunst i Porsgrunn. Prosjektet omfatter nye produksjonslokaler, prøvesaler, residensordninger og arenaer for kunstnerisk utvikling og publikumsarbeid.  
Kommunen har tidligere behandlet søknad om investeringstilskudd til prosjektet (se vedlegg). Grenland Friteater søkte våren 2023 Porsgrunn kommune og Vestfold og Telemark Fylkeskommune om et investeringstilskudd på kr 19 312 500 fra hver av dem til Teaterparken. Det ble samtidig søkt Kultur- og likestillingsdepartementet om investeringstilskudd fra ordningen Nasjonale kulturbygg (kap 322, post 70). Det ble ikke funnet rom for de omsøkte midlene hverken i kommunen, eller i fylkeskommunen sitt handlingsprogram for 2024 – 27. Søknaden nådde i første runde heller ikke opp ifht den statlige ordningen Nasjonale kulturbygg.   
Men i oktober 2024 kom den gode nyheten om at det i Statsbudsjettet for 2025 var avsatt kr 5 mill til realisering av prosjektet Teaterparken i Porsgrunn, med tilsagn om ytterligere kr 21 mill.  Det ble derfor lagt frem ny sak for Formannskapet i april 2025 med bakgrunn i endringer i prosjektet siden saken fra 2024; ny reguleringsplan, opprettelse av eierselskapet Teaterparken AS m.m. 
Formålet med denne saken er å svare opp verbalforslaget ved å synliggjøre konsekvenser, muligheter og utfordringer ved kommunalt eierskap. 
Saksfremstilling
Hva innebærer et kommunalt eierskap? 
Kommunen kan i prinsippet velge mellom flere modeller: 
Ingen eierrolle, men kun tilskuddsgiver.
Mindre eierandel sammen med andre offentlige og private aktører. 
Betydelig eierandel med representasjon i styrende organer. 
Hel- eller deleid kommunalt selskap. 
Denne saken tar ikke stilling til organisasjonsmodell, men vurderer de prinsipielle sidene ved kommunalt eierskap. 
 
Fordeler ved kommunalt eierskap 
1. Økt innflytelse på utviklingen 
Et eierskap vil gi kommunen formell innflytelse på hvordan Teaterparken utvikles, hvilke strategiske prioriteringer som gjøres og hvordan anlegget forvaltes over tid. Kommunen kan bidra til at virksomheten i enda større grad understøtter lokale og regionale mål innen kultur, attraktivitet, byutvikling, næringsutvikling og stedsutvikling. 
 
2. Sikring av en viktig kulturinstitusjon 
Grenland Friteater er en av landets eldste frie teatergrupper og en sentral kulturinstitusjon i Porsgrunn. Som beskrevet i tidligere saker (se vedlegg) så Porsgrunn har allerede en solid posisjon som en viktig by for den frie scenekunsten i Norge. Det å etablere Teaterparken i Porsgrunn vil bygge videre på dette sterke grunnlaget, og ytterligere forsterke Porsgrunn som en nasjonal og internasjonal scenekunstby. Senteret vil være en viktig ressurs både for etablerte kunstnere og for kommende generasjoner, og det vil gi hele Norge et løft på scenekunstfeltet. 
Et eierskap kan bidra til å sikre langsiktig lokal forankring, og redusere risikoen for at viktige funksjoner flyttes eller endres som følge av framtidige organisatoriske eller økonomiske forhold. 
 
3. Byutvikling og attraktivitet 
Teaterparken kan styrke Porsgrunns profil som kulturby, bidra til økt aktivitet i sentrum og økt attraktivitet. Et utviklingsprosjekt som vil bygge opp under målene i Kommuneplanens samfunnsdel, og da spesielt satsingsområde 2 Robust samfunnsutvikling og målet Porsgrunn er en attraktiv kommune, med fremtidsrettet byutvikling.  
Teaterparken er, som det står i saken fra april 2025 et godt kultur- og byutviklingsprosjekt:
 Prosjektets visjon er å kombinere utviklingen av et nytt teaterbygg med revitalisering av områdene rundt Down Town og Franklintorget for å skape en attraktiv kulturell bydel. Et levende byrom som kombinerer kultur, rekreasjon og byliv. Gjennom teater, arrangementer og utendørs forstillingsprosjekter kan dette bli et kulturelt knutepunkt. En inkluderende møteplass for kunst og byliv med fokus på universell utforming, og som er tilgjengelig for alle. 
Mulige gevinster: 
flere besøkende til byen 
økt bruk av lokale tjenester 
styrket reiselivsnæring 
økt attraktivitet for innbyggere, studenter og næringsliv 
 
4. Statlig og regional medfinansiering 
Prosjektet har oppnådd betydelig nasjonal oppmerksomhet. Med støtten fra Kultur-og likestillingsdepartementet så er beskjeden fra staten klar. Dette er et prosjekt som de mener det frie scenekunstfeltet i Norge trenger, og som de tror at Grenland Friteater og samarbeidspartnerne kan gjennomføre.
Kommunalt eierskap kan styrke legitimiteten i videre finansiering fra stat og fylkeskommune og vise langsiktig lokal forankring. 
 
5. Samfunnsmessige ringvirkninger 
Grenland Friteater er en viktig kulturbedrift i Porsgrunn. Gjennom økt aktivitet, flere produksjoner og samarbeid med andre aktører i inn- og utland, vil senteret kunne skape økonomisk verdiskaping for hele regionen. Dette inkluderer økt etterspørsel etter lokale tjenester som overnatting, servering, transport og teknisk støtte, noe som vil gi positive ringvirkninger for lokalt næringsliv.  Det vil også kunne skape nye arbeidsplasser innen kultursektoren, både direkte og indirekte. Dette inkluderer ansettelser av kunstnere, teknikere, produsenter og andre fagpersoner, samt økt behov for samarbeidspartnere og leverandører.  
Dette kan gi: 
økt kulturproduksjon 
styrket kunstnermiljø 
kompetansearbeidsplasser 
nye samarbeidsarenaer for barn og unge 
nasjonal profilering av Porsgrunn 
 
Ulemper ved kommunalt eierskap 
1. Økonomisk risiko 
Eierskap innebærer normalt medansvar for framtidige investeringer, vedlikehold og eventuelle økonomiske utfordringer.  Selv om kommunen går inn med en begrenset eierandel, kan det oppstå forventninger om ytterligere bidrag dersom: 
byggekostnader øker 
driftskostnader blir høyere enn forutsatt 
virksomheten får økonomiske utfordringer 
Politisk kan det være vanskelig å avslå framtidige henvendelser fra en virksomhet kommunen selv er medeier i. 
 
2. Langsiktige økonomiske bindinger 
Kommunen har allerede betydelige økonomiske forpliktelser innen skole, helse, omsorg, teknisk sektor og kultur. Eierskap kan redusere handlingsrommet i framtidige prioriteringer, og medføre at kommunen påtar seg forpliktelser utover ordinær kulturstøtte. 
 
3. Prinsipiell rolleblanding 
Kommunen er i dag først og fremst: 
tilskuddsgiver 
samarbeidspartner 
myndighetsutøver 
Ved eierskap kan det oppstå situasjoner hvor kommunen både er eier, tilskuddsgiver og kontrollinstans. Dette kan skape spørsmål knyttet til rolleforståelse og habilitet. 
 
4. Risiko for presedens 
Et kommunalt eierskap i Teaterparken kan føre til at andre kulturinstitusjoner etterspør tilsvarende løsninger. Aktører som mottar betydelige kommunale tilskudd kan argumentere for likebehandling dersom kommunen velger å gå inn som eier i ett prosjekt. 
 
5. Begrenset økonomisk avkastning 
Kommunens motivasjon vil i hovedsak være samfunnsnyttige og kulturpolitiske mål som er omtalt tidligere i saken. Det må forventes at et slikt eierskap ikke gir økonomisk avkastning i tradisjonell forstand, men snarere kulturpolitiske og samfunnsmessige gevinster. 
 
Kommunedirektørens vurdering vurdering 
Teaterparken framstår som et prosjekt med betydelig kulturfaglig, regional og nasjonal verdi. Prosjektet bidrar til å styrke Porsgrunns rolle som kulturby og vil gi positive ringvirkninger for byutvikling, attraktivitet og næringsliv. Samtidig innebærer et eierskap økonomiske og prinsipielle forpliktelser som strekker seg langt utover et ordinært investeringstilskudd. 
Administrasjonen vurderer derfor at spørsmålet om kommunalt eierskap først og fremst handler om hvorvidt kommunen ønsker å ta en langsiktig strategisk rolle i utviklingen av kulturinfrastrukturen i byen, eller om kommunens rolle fortsatt bør være begrenset til tilskudd og samarbeid. Etter en helhetlig vurdering av ulemper og fordeler med kommunalt eierskap i Teaterparken anbefaler Kommunedirektøren at kommunen ikke engasjerer seg i dette prosjektet som medeier, men at kommunes nåværende rolle som tilskuddsyter og samarbeidspartner videreføres. 
Effekten av saken 
 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	 	 	x
Konsekvens for miljøet på kort og lang sikt 	 	 	 	x
Økonomiske konsekvenser i et langt perspektiv	 	 	 	x
Konsekvens for folkehelsen, herunder vurdering av tilpasning til aldersvennlig samfunn	 	 	 	x

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.

